**PAPILDU VIENOŠANĀS Nr. 6**

pie 2017. gada 28. augusta Iepirkuma līguma Nr. SKUS 565/17

*Rīgā,*

*Datums skatāms laika zīmogā*

**Valsts sabiedrība ar ierobežotu atbildību „Paula Stradiņa klīniskā universitātes slimnīca”**, juridiskā adrese: Pilsoņu ielā 13, Rīgā, LV-1002, vienotais reģistrācijas Nr. 40003457109 (turpmāk – Pasūtītājs), kuru,pamatojoties uz statūtiem, pārstāv valdes priekšsēdētājs Lauris Vidzis, valdes locekle Džineta Heinrihsone, valdes locekle Jūlija Stare un valdes loceklis Ģirts Ansons no vienas puses, un

**SIA “SESTAIS STILS”**, juridiskā adrese: Tirgoņu iela 8 – 2, Rīga, LV-1050, vienotais reģistrācijas Nr. 40003076375, (turpmāk – Projektētājs), kuru saskaņā ar statūtiem pārstāv valdes priekšsēdētāja Vita Polkovņikova, no otras puses, Pasūtītājs un Projektētājs abi kopā saukti – Puses,

*ņemot vērā to, ka:*

1. 28.08.2017. starp Pasūtītāju un Projektētāju ir noslēgts Iepirkuma līgums Nr. SKUS 565/17 par Paula Stradiņa klīniskās universitātes slimnīcas A korpuss II kārtas būvprojekta izstrādi un autoruzraudzības veikšanu (turpmāk – Līgums),
2. 23.11.2018. būvprojekts “Paula Stradiņa klīniskās universitātes slimnīcas A korpusa jaunbūve, 2.kārta” akceptēts Rīgas pilsētas būvvaldē (turpmāk – Būvprojekts),
3. 14.02.2024. Pasūtītājs ir nosūtījis vēstuli Nr. 17-7.2/420 “Paziņojums par Būvdarbu apturēšanu”, ar kuru ir informējis Projektētāju par Būvniecības līguma Nr. SKUS 456/20 vienpusējo izbeigšanu un A korpusa 2. kārtas būvdarbu apturēšanu. Ievērojot minēto, ēkas tehniska stāvokļa pasliktināšanas nepieļaušanai ir nepieciešami neatliekami būvdarbi.
4. Būvniecības valsts kontroles birojs ir pieprasījis izstrādāt Būvprojekta Darbu organizācijas projektu (turpmāk – DOP) neatliekamo būvdarbu veikšanai.
5. DOP neatliekamo būvdarbu veikšanai nebija iekļauts sākotnējā iepirkuma “A korpusa II kārtas būvprojekta izstrāde un būvdarbu autoruzraudzība” (ID Nr. PSKUS 2016/194) (turpmāk – Iepirkums) apjomā,
6. DOP izstrāde ir saistīta ar Līguma ietvaros izstrādāto Būvprojektu, piegādātāja maiņa radītu būtisku izmaksu pieaugumu un ievērojamas grūtības Pasūtītājam,
7. Pasūtītājs, izvērtējot apstākļus, ekonomiskās lietderības nolūkā ir lūdzis Projektētājam uzņemties un iesniegt piedāvājumu DOP izstrādei neatliekamo būvdarbu veikšanai (turpmāk – papildu projektēšanas darbi),
8. ir saņemts Projektētāja piedāvājums par DOP izstrādi, pamats: Projektētāja 28.02.2024. vēstule Nr. 10 (*1.pielikums*),
9. grozījumi nemaina Līguma vispārējo raksturu (veidu un Iepirkuma dokumentos noteikto iepirkuma mērķi),

ievērojot Līguma noteikumus tiktāl, ciktāl šī vienošanās neparedz pretējo,

*pamatojoties uz:*

1. Publisko iepirkumu likuma 61. panta pirmās daļas 3. punktu un 61. panta piekto daļu, Līguma 15.2. punktu,

noslēdz papildu vienošanos (turpmāk – vienošanās) par turpmāk minēto:

1. Puses vienojas apstiprināt papildu projektēšanas darbus par kopējo summu 5 000,00 EUR (pieci tūkstoši *euro*, 00 centi), papildus šajā punktā minētajai summai Pasūtītājs maksā PVN atbilstoši spēkā esošajiem normatīvajiem aktiem.
2. Puses vienojas, ka papildu projektēšanas termiņš ir 2 (divas) nedēļas no vienošanās noslēgšanas dienas.
3. Projektētājs nodod Pasūtītājam projektēšanas dokumentāciju papīra formāta 2 (divos) eksemplāros (ar oriģināliem parakstiem, saskaņojumiem), kā arī elektroniski CD formātā (.dwg, Word, pdf un Excel) vai līdzīgā datu nesējā 1 (vienā) eksemplārā.
4. Pasūtītājs izstrādāto dokumentāciju izskata 5 (piecu) darba dienu laikā no tās saņemšanas dienas.
5. Izstrādātā papildu projektēšanas dokumentācija tiek uzskatīta par pieņemtu no Pasūtītāja puses (un attiecīgi papildus projektēšanas darbi, kas attiecas uz projektēšanas dokumentācijas sagatavošanu, par izpildītiem), kad projektēšanas dokumentācija ir saskaņota Rīgas pilsētas būvvaldē.
6. Pasūtītājs vienošanās 1. punktā noteiktās atlīdzības samaksu veic 30 (trīsdesmit) dienu laikā pēc atsevišķa rēķina saņemšanas no Projektētāja pēc tam, kad projektēšanas dokumentācija saskaņota Rīgas pilsētas būvvaldē un Projektētājs to ir iesniedzis Pasūtītājam.
7. Ja Projektētājs neveic attiecīgos papildu projektēšanas darbus vienošanās noteiktajā termiņā, Pasūtītājam ir tiesības aprēķināt un Projektētājam ir pienākums samaksāt līgumsodu 0,1% (nulles komats vienu procentu) apmērā no papildus projektēšanas darbu kopējās summas par katru nokavēto dienu, bet kopumā ne vairāk kā 10% (desmit procenti) no papildus projektēšanas darbu kopējās summas.
8. Šī vienošanās stājas spēkā ar tās parakstīšanas brīdi.
9. Pārējie Līguma punkti netiek grozīti. Šī vienošanās ir Līguma pielikums un neatņemama tā sastāvdaļa.
10. Ja šajā vienošanās nav noteikts citādi, visiem šajā vienošanās lietotajiem terminiem un skaidrojumiem ir tāda pati nozīme, kā tādiem pašiem terminiem un skaidrojumiem, lietotiem Līgumā un vienošanās.
11. Visi strīdi un domstarpības attiecībā uz šo vienošanos tiek izskatīti Līgumā noteiktajā kārtībā.

Vienošanās ir sagatavota un parakstīta uz 2 (divām) lapām un parakstīta ar drošu elektronisko parakstu.

*Pielikumā (1):*

*1) SIA “SESTAIS STILS” 28.02.2024. vēstule Nr. 10 uz 2 lp.*

|  |  |
| --- | --- |
| **Pasūtītājs** | **Projektētājs** |
| Valsts sabiedrība ar ierobežotu atbildību „Paula Stradiņa klīniskā universitātes slimnīca“(40003457109)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_valdes priekšsēdētājs L.Vidzisvaldes locekle Džineta Heinrihsonevaldes locekle Jūlija Stare valdes loceklis Ģirts Ansons | SIA “SESTAIS STILS”(40003076375)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_valdes priekšsēdētāja V. Polkovņikova |

*Šis dokuments ir parakstīts ar drošu elektronisko parakstu un satur laika zīmogu. Vienošanās parakstīšanas datums ir pēdējā pievienotā droša elektroniskā paraksta un tā laika zīmoga datums.*